ኤጀንሲው የትራፊክ እንቅስቃሴው ደህንነቱ የተጠበቀ እንዲሆን ለማድረግ እየሠራ መሆኑን አስታወቀ
የአዲስ አበባ  ከተማ የትራፊክ እንቅስቃሴ ደህንነቱ የተጠበቀ  እንዲሆን ለማድረግ  እየሠራ  መሆኑን  የአዲስ አበባ  ከተማ መንገድ ትሪፊክ  ማኔጅመንት ኤጀንሲ  አስታወቀ ።የኤጀንሲው የህዝብ ግንኙነት ኃላፊ አቶ ታመነ በለጠ እንደገለጹት  በአዲስ አበባ   የትራፊክ እንቅስቃሴው ይበልጥ ደህንነቱ የተጠበቀና ፍሰቱ  የተሳለጠ  እንዲሆን ለማድረግ በርካታ ተግባራት ሲከናወኑ ቆይተዋል ።ኤጀንሲው በትናንትናው ዕለት የትራፊክ ደህንነቱን ለማስጠበቅ እየተሠሩ ያሉ የተለያዩ ሥራዎችን በተመለከተ  ለመገናኛ ብዙሃን  ባለሙያዎችን  አስጎብኝቷል ።ኤጄንሲው  በአዲስ አበባ ከተማ በስፋት  እየተከናወኑ የሚገኙ የአሽከርካሪዎች ፣ የፍጥነት መቀነሻ ፣ የመንገድ ላይ ምልክቶችና የትራፊክ ፍሰቱን በማሳደግ አደጋ ሊቀንሱ የሚችሉ ሥራዎች  እየተካሄዱ እንደሚገኙ  አቶ ታመነ ተናግረዋል ።እንደ አቶ ታመነ ገለጻ ከ62 ሚሊዮን ብር በላይ ወጪ በማድረግ ኤጀንሲው የአሽከርካሪዎች ፍጥነት መቀነሻ ግንባታ እየተካሄደ ሲሆን በከተማዋ እየደረሰ ያለውን የትራፊክ አደጋ በመቀነስ ረገድ  የታለመለትን ግብ እየመታ ይገኛል ።በአሁኑ ወቅት ኤጀንሲው አንፀባራቂ መብራቶች ፣ የመኪና መከላከያ ብረቶች ፣ የመንገድ ላይ ቀለም ቅቦችና የፍጥነት  መቀነሻዎች  የከተማዋን የትራፊክ አደጋ  ለመቀነስ የጎላ  አስተዋጽኦ  ይኖራቸዋል  ተብሎ ይጠበቃል ብለዋል አቶ ታመነ ።ዋልታ ቴሌቭዥን ያነጋገራቸው የአዲስ አበባ ከተማ ነዋሪዎች  የትራፊክ  ደህንነቱን ለመጠበቅ በኤጀንሲው  እየተካሄዱ ያሉት ሥራዎች የትራፊክ አደጋውን  ከመቀነስ  አኳያ  የጎላ አስተዋጽኦ እያበረከቱ ይገኛሉ ብለዋል ።በተለያዩ  የአዲስ አበባ ከተማ መንገዶች የሚሠሩት የፍጥነት መቀነሻዎች ዲዛይናቸውና  የሚቀመጡበት ቦታዎች እንዲሁም ተደራሽነታቸው  ጥናትን  መሠረት  ያደረገ  መሆን እንደሚገባውን  የአዲስ አበባ ከተማ ነዋሪዎች አስተያየታቸውን ሠጥተዋል ። 